Fajar Aiman

Fajar Aiman ialah sebuah siri drama televisyen Malaysia 2014 dibintangi oleh Faralyna Idris dan Saharul Ridzwan bersama-sama dengan barisan pelakon ensembel. Siri ini memulakan tayangan perdana di Slot Azalea TV3 dari 5 Mei 2014 hingga 5 Jun 2014 menggantikan Janji Jaslina.

Siri ini boleh didapati melalui penstriman dalam talian di saluran YouTube rasmi TV3.

Sinopsis
Mengisahkan Erma yang bercinta dengan Suffian pada 20 tahun yang lalu. Namun, hubungan cinta mereka tercemar apabila Suffian gagal mengawal nafsu dan mereka berdua terlanjur. Erma telah hilang kepercayaan terhadap Suffian. Atas dasar cinta, Suffian mengaku kesilapannya dan berjanji akan mengahwini Erma. Akan tetapi, kakak Suffian, Mariah telah membantah dan mengaturkan perkahwinan Suffian dengan Najwa. Mariah enggan menerima Erma sebagai isteri Suffian malah menuduhnya bukan gadis baik-baik kerana sanggup menggadaikan maruahnya.

Sebenarnya, Najwa juga menyimpan sebuah rahsia hitam. Najwa menjalani kehidupan bebas yang amat bertentangan dengan cara kehidupan ibu bapanya yang mengamalkan cara hidup Islam sepenuhnya. Akhirnya, Najwa telah melahirkan seorang anak luar nikah, Aiman yang ditinggalkan di bawah jagaan bekas orang gaji keluarganya, Mak Som. Najwa tidak pernah mengambil tahu tentang Aiman selepas itu.

Selepas sebulan, Erma mendapati dirinya telah mengandung. Malangnya, Suffian enggan bertanggungjawab. Erma telah bersembunyi di rumah kawan baiknya, Mazni sehingga melahirkan seorang bayi perempuan yang diberikan nama Nur Fajar. Namun, Erma tidak sanggup menjaga Nur Fajar bersendirian dan mahu meninggalkan anaknya di hadapan surau dengan harapan anaknya diambil oleh orang-orang yang alim.

Bagaimanapun, perbuatannya dilihat oleh Shafie, anak saudara kepada Mak Som. Shafie telah membawa Erma ke rumah Mak Som dan menawarkan perlindungan kepada Erma dan Nur Fajar. Selepas 5 tahun, Shafie melamar Erma. Mereka telah berkahwin dan sama-sama membesarkan Aiman dan Fajar.

Aiman dan Fajar yang sudah menginjak dewasa saling menyayangi. Perasaan cinta mereka semakin kuat apabila mereka tahu bahawa mereka berdua bukanlah adik beradik kandung. Namun disebabkan status anak luar nikah, Aiman tidak berani meluahkan perasaannya malah sengaja menjauhkan diri daripada Fajar. Begitu juga dengan Fajar yang khuatir dirinya akan dipandang rendah oleh Aiman.

Setelah sekian lama, Suffian dan Najwa hidup dalam sesalan. Akibat kesilapan lampau mereka, mereka kini tinggal berdua tanpa anak di sisi. Suffian mengenangkan anak Erma manakala Najwa mengenangkan Aiman. Apakah takdir bakal menemukan mereka kembali? Masih sempatkah Suffian dan Najwa membuat pembetulan dan menebus dosa mereka?

Pelakon

Pelakon utama
 Faralyna Idris sebagai Nur Fajar
 Syarul Ridzwan sebagai Aiman

Pelakon pembantu
 Fauzi Nawawi sebagai Suffian
 Watie Sadali sebagai Najwa
 Azhan Rani sebagai Shafie
 Farah Ahmad sebagai Erma
 Emma Akma sebagai Mariah
 Mahmud Ali Bashah sebagai Bokhari
 Hamidah Wahab sebagai Aishah
 Kismah Johar sebagai Mak Som
 Emelie Hanif sebagai Mazni
 Idzham Ismail sebagai Eddie

Pelakon kanak-kanak
 Putri Syasya sebagai Fajar kecil
 Izuan Fikri sebagai Aiman kecil

Runut bunyi
 "Selepas Terpisah" - Fitri Hakim
 "Alasan Untuk Bahagia" - Asfan Shah
 "Kau Telah Pergi" - Farahdhiya
 "Seperti Yang Lain" - Hans Anwar

Rujukan

Kategori:Siri drama televisyen Malaysia 2014
Kategori:Rancangan TV3